CHO ทะยาน 24% เก็งปีนี้ “เทิร์นอะราวด์” บุ๊กกัญชา-SPAC ไตรมาส 3
CHO พุ่งแรง 24% ลุ้นปีนี้ “เทิร์นอะราวด์” รายได้ 1-1.5 พันล้าน บุ๊กกำไรธุรกิจกัญชา และผลตอบแทน SPAC กอง 1 หนุน
CHO พุ่งแรง 24% ลุ้นปีนี้ “เทิร์นอะราวด์” รายได้ 1-1.5 พันล้าน บุ๊กกำไรธุรกิจกัญชา และผลตอบแทน SPAC กอง 1 หนุน
7 ก.พ. 2566

ผู้สื่อข่าวรายงานว่า วันนี้ (7 ก.พ.66) ราคาหุ้น บริษัท ช ทวี จำกัด (มหาชน) หรือ CHO ณ เวลา 10:16 น. อยู่ที่ระดับ 0.52 บาท บวก 0.10 บาท หรือ 23.81% สูงสุดที่ระดับ 0.52 บาท ต่ำสุดที่ระดับ 0.44 บาท ด้วยมูลค่าการซื้อขาย 68.66 ล้านบาท

โดยก่อนหน้านี้ นายสุรเดช ทวีแสงสกุลไทย กรรมการผู้จัดการใหญ่ และประธานเจ้าหน้าที่บริหาร CHO เปิดเผยกับ “ข่าวหุ้นธุรกิจ” ว่า ในปี 66 บริษัทตั้งเป้าหมายจะมีรายได้รวมประมาณ 1,000-1,500 ล้านบาท เพิ่มขึ้นเมื่อเทียบกับปี 65 และประเมินว่าจะสามารถพลิกกลับมากำไรสุทธิได้ตั้งแต่ไตรมาส 3/66 เป็นต้นไป เนื่องจากคาดว่าไตรมาส 3/66 จะเริ่มบันทึกผลตอบแทนกำไรเข้ามาประมาณ 800 ล้านบาท จากการเข้าไปลงทุนในบริษัทร่วมในรูปแบบ Special Purpose Acquisition Company (SPAC) ในตลาดหลักทรัพย์ NASDAQ ประเทศสหรัฐอเมริกา หรือ SPAC กอง 1 มูลค่าระดมทุน 100 ล้านเหรียญสหรัฐ ซึ่งได้ลงทุนควบรวมบริษัท EON Reality Inc., ที่ดำเนินธุรกิจเกี่ยวกับ Metaverse ตามที่แจ้งตลาดหลักทรัพย์แห่งประเทศไทย (ตลท.) ไป
ขณะเดียวกัน บริษัทจะเริ่มรับรู้ส่วนแบ่งกำไรจากธุรกิจส่งออกกัญชา ตามสัดส่วนการถือหุ้น 40% หลังได้ซื้อโรงงานปลูกกัญชาในจังหวัดสมุทรปราการ สำหรับปลูกกัญชาแบบระบบปิด 4,000 ตารางเมตร (ตร.ม.) เพื่อการแพทย์ส่งออกไปยังยุโรป 100% เบื้องต้นกำหนดเริ่มเพาะปลูกเดือน เม.ย. 2566 และตัดช่อดอกขายได้ 900 กิโลกรัมต่อคอป ภายในไตรมาส 3/2566 คาดว่าจะสร้างรายได้ค่อนข้างดี และมีส่วนแบ่งกำไรไตรมาสละ 90 ล้านบาท